text: [{"text_idx": "#000003", "text": "Gopher sanyii tuqaa keessatti ramadama. Sanyiilee tuqaa keessaallee uumamni kun korojoo boqoo ykn mallaa irraa qabaachuudhaan beekkama. Korojoo kana Rabbi haala addaatiin dizaayn isaaf godhe. Uumamni ajaa\u2019ibaa kun wantoota nama dinqiisiisan kanneen birootis hedduu qaba."}, {"text_idx": "#000004", "text": "Gopher sanyiiwwan garagaraa hedduu qaba. Sanyiiwwan kunniin guddina qaamaatii fi bifa rifeensa isaaniitiin garaagarummaa qabu. Heddumminaan gogaan Gopher rifeensa magaalaa fi gurraachaan uwwifamaadha. Ija xiqqaa akkaan gurraacha ta\u2019ee fi gurra xiqqoo qaba. Uumamni kun uumama qal\u2019aadha. Hulluuqqoo garagaraa lafa jalatti qotee keessa kan galu yoo ta\u2019u, qaamni isaa qal\u2019aan rakkoon maletti hulluuqqoo keessa akka loowu isa gargaara. Avreejiidhaan Gopher seentimeetira 12 hanga 35 dheerata. Ulfaatinni uumama kanaa kilograama walakkaa hin caalu. Seenaa keessatti Gopher guddaa jedhamee kan haga ammaatti galmaayee argamu giraama 997 ulfaata."}, {"text_idx": "#000005", "text": "Gopher boqoo ykn mallaa isaa irraa korojoo qabu keessatti soorata garagaraa kuusee bakka barbaade geeffata. Osoo sooranni inni keessa kaaye jalaa hin bu\u2019in hulluuqqoo qal\u2019aa keessas hulluuqee bakka barbaade gahuu danda\u2019a. Bakka barbaadu yoo gahe soorata san lafa buusee deebisee soorata. Ajaa\u2019iba korojoo kanaa keessaa inni tokko korojoon kun garagalfamuu danda\u2019uu isaati. Akkuma nuti kiphii ykn kiisha kofoo keenyaa garagalchinee keessaa hargufuu dandeenyutti, Gooferis korojoo isaa kana garagalchee balfaa fi haftee soorataa keessaa qulqulleessa."}, {"text_idx": "#000006", "text": "Afaanii fi Ilkaan Gopher jireenya isaatiif akka mijaawutti isaaf uumame. A\u2019oon isaa diriiraa yoo ta\u2019u soorata barbaade irratti daakuudhaaf isa gargaara. Ilkaan isaa kan fuulduraa ammo haalaan afotti kan baheedha. Ilkaan isaa kunis hulluuqqoo dheeraa lafa jalatti qotuuf isa tajaajila. Wanti ajaa\u2019ibaa uumamni kun qabu, osoo ilkaan isaa kan fuulduraa keessatti hin deebisin hidhii isaa walitti cufuu danada\u2019uu isaati. Hidhii isaa walitti cufee ilkaan isaa ammo hidhii lamaan jidduun gad baasee boolla ittiin qotata. Kun ammoo akka biyyeen afaan keessa hin seenne taasisa. Dabalataan kottee isaa kan fuulduraa irraa qeensa jabaa qaba. Qeensi kun yeroo diina argetti biyyee qotamee tuulamee jiru saffisaan haadhee boolla godhee akka jalatti dhokatu isa gargaara. Walumaa galatti Rabbi uumama kana xiqqaa godhee uumus dizaayinii ajaa\u2019ibaan qaama ajaa\u2019ibaa wantoota garagaraa ittiin raawwatuu danda\u2019u isa badhaaseera."}, {"text_idx": "#000007", "text": "Gopher bineensa qaanfataa fi sodaataadha. Kanaaf jecha jireenya isaa hedduu kophaa jiraataa dabarsa. Boolla tokko keessa Gopher biraa wajji galuu baatus, bineensota biroo waliin garuu boolla qoodatee jiraatuu danda\u2019a. Fakkeenyaaf uumamaaleen akka hillensaa, lootuu, fi Tood warra hulluqqoo fi boolla Gopher waliin qooddatan keessatti ramadamu. Akka hiriyyaatti walitti dhihaatanii wal gargaaranii jiraachus baatan, goda tokko keessa gamaa gamana taa\u2019anii wal ilaalaa ollaa tahanii waliin jiraatuu danda\u2019u."}, {"text_idx": "#000008", "text": "Gopher uumama Ardii Ameerikaa Kaabaa fi Jiddu galeessaa keessatti argamuudha. Hedduminaan Biyya Ameerikaa keessatti kan argamu yoo ta\u2019u, ardii jiddu galeessaa keessaa ammo baay\u2019inaan Meeksiikoo keessatti argama. Sanyiileen Gopher gariin gammoojjii haalaan hoo\u2019aa keessa kan jiraatan yoo ta\u2019u, kanneen lafa akkaan qabbanaawaa keessa qubatanis ni jiru. Haa ta\u2019u malee bakka uumamni kun jiru hundatti lafti cirrachaa argamuu qaba. Cirracha kana qotuudhaan qabbanaa fi hoo\u2019a jalaallee dhokata. Gopher hulluuqqoo bifa lamaa qotee tolcha. Inni tokko isa gara lafaatti ol dhihaatu yoo ta\u2019u, hidda biqiltoota lafa gubbaatti marganii akka argatuu danda\u2019utti gubbaatti ol dhihaatee qota. Inni kuun soorata gargaraa argachuudhaaf isa gargaara. Hulluuqqoon lammataa ammo isa gad fagaatee qotamuudha. Hulluuqqoo kana bultiif, wal hormaataaf, soorata kuusatuudhaafi diina jalaa dhokatuudhaaf itti fayyadama."}, {"text_idx": "#000009", "text": "Gopher sanyiiwwan tuqaa keessaa isa eddoorraa eddotti hin godaanne, akkasumas uumama waqtii hamaa hirribaan yookaan of dhoksuun hin dabarsine kan Hibernate hin gooneedha. Umrii isaa osoma boollaa fi hulluuqqoo qotuu fi soorata barbaadu fixa. Walumaa galatti Gopher uumama biqiltoota sooratuudha. Hedduminaanis hiddaa fi hundewwan mukaa funaanuudhaan soorata. Bishaan barbaacha wanti boolla keessaa bahuuf hin jiru. Sooratni sooratu hedduminaan bishaan kan qabu waan ta\u2019eef, waan dheebuu isaatiif barbaachisu sooratuma san keessaa argata."}, {"text_idx": "#000010", "text": "Yeroo wal hormaataatti kormaan hulluuqqoo ofii gad dhiisee bahuudhaan hulluuqqoo dhaltuuwwanii barbaada. Yeroo kanatti akka caraa ta\u2019ee kormaan tokko dhaltuuwwan hedduu waliin wal qunnamtii wal hormaataa raawwatuu danda\u2019a. dhaltuun kormaa jalqaba dhufe simattee keessummeessiti. Warra san booda dhufe garuu ofirraa ariiti."}, {"text_idx": "#000011", "text": "Rimayni Gopher guyyaa 18 hanga 30 tura. Yeroo tokkoonis ilmooleen haga 6 ni dhalatu. Yeroo dhalatan ijaa fi gurraan duudani waan dhalataniif hulluuqqoo haati qopheessiteef keessaa osoo hin bahin torbaan shan dabarsan. Gaafa guyyaa 40 guutan mucha guufaman. Ilmooleen haga gaafa ji\u2019a 2 guutanitti haadhuma waliin turu. San booda bahanii hulluuqqoo ofii qopheeffatuudhaan kophaa jiraatuu jalqabu. Sanyiirratti hundaa\u2019ee Gopher hayyama Rabbiitiin wagga 1 hanga 3 qofa jiraata."}]